„ Bandaríkin og tengslin yfir Atlantshaf ráða áfram úrslitum þegar hugað er tryggja grunnþætti danskra öryggishagsmuna , “ segir Lars Findsen , forstjóri Forsvarets Efterretningstjeneste , leyniþjónustu danska hersins , í áhættumati 2019 sem birt var undir lok nóvember . Hann bendir á að upphafskafli skýrslunnar fjalli um stöðu mála á norðurskautinu . Í upphafi skýrslunnar sem er 59 bls. eru höfuðniðurstöður hennar dregnar saman og þar segir meðal annars : „ Norðurskautsríkin eiga áfram samstarf um svæðisbundin viðfangsefni . Þrátt fyrir óskir ríkjanna um að svæðið standi utan ágreinings þeirra í öryggismálum beinist síaukin hernaðarleg athygli að norðurskautssvæðinu . Um er að ræða stórveldaspil milli Rússa , Kínverja og Bandaríkjanna sem hækkar spennsutigið á svæðinu . Rússar leggja höfuðáherslu á norðurskautssvæðið og eiga mikilla öryggis - og efnahagslegra hagsmuna að gæta á svæðinu . Hervæðing Rússa á norðurskautssvæðinu er í þágu varna en þar sjást þó æ fleiri merki um þætti sem einnig nýtast til sóknaraðgerða . Auk þess er norðurskautið mikilvægur hluti af sjálfsmynd Rússa . Hagsmunir Kínverja á norðurskautinu snúa að aðgangi að auðlindum og siglingaleiðum auk þess sem þeir vilja hafa meiri áhrif á gang norðurskautsmála . Í þessum tilgangi leggja Kínverjar sig fram um að efla heimskautarannsóknir sínar , stuðla að mannvirkjagerð og framleiðslu á norðurslóðum og styrkja samstarfstengsl við norðurskautsríkin . Hagsmunir Kínverja á norðurskautssvæðinu eru varanlegir og til langs tíma , líklegt er að þeir aukist þegar fram líða stundir . Þetta á einnig við um hagsmuni Kínverja á Grænlandi . Rússar ögra ráðandi stöðu Bandaríkjamanna í alþjóðastjórnmálum en neyðast jafnframt til að halda uppi viðræðum við Bandaríkjamenn . Undanfarin ár hafa Rússar aukið hernaðarmátt sinn umtalsvert í vesturhluta Rússlands . Rússar rökstyðja eflingu hers síns og hernaðarlega áætlanagerð í vesturhluta lands síns með því að ekki sé unnt að útiloka stríð við NATO rétt við eða á svæði sem áður féll undir Sovétríkin . Það er þó ólíklegt að af ásetningi grípi Rússar til aðgerða sem hafa í för með sér hættu á hernaðarárekstrum við Bandaríkjamenn og NATO . Það er áfram líklegt að án eða með skömmum fyrirvara verði Danir fyrir skipulögðum þrýstingi af hálfu Rússa . Ástandið á Eystrasalti einkennist enn sem fyrr af spennunni milli NATO og Rússlands . Líklega reyna Rússar að bæta samband sitt við Dani en skilyrðin fyrir samstarfi Rússa og Dana verða áfram erfið . Almennt ber að líta þannig á að Rússar verði umtalsverð öryggisögrun við Vestrið . […] Fyrir liggur að mikil netógn steðjar að Danmörku . Einkum er um það að ræða að dönskum hagsmunum sé ógnað af netglæpamönnum eða aðgerðum undir handarjaðri ríkja . Alls kyns aðilar vega að innviðum netsins sem getur dregið úr trausti til þess að almennar netvarnir dugi til að tryggja nægilega vel öryggi danskra fyrirtækja og stjórnvalda . Netnjósnir geta bæði snúið að dönsku öryggi og danskri samkeppnishæfni . Með netglæpum er í verstu tilvikum unnt að koma í veg fyrir að fyrirtæki og stjórnvöld geti sinnt mikilvægum samfélagslegum skyldum sínum . Einnig er hugsanlegt að dönsk fyrirtæki og stjórnvöld utan lands verði fyrir hliðarverkunum af eyðileggingu vegna netárása utan Danmerkur . “